KIRJALLINEN KYSYMYS E-2103/02

esittäjä(t): Paulo Casaca (PSE) komissiolle

(16. heinäkuuta 2002)

Aihe: Vanhan järjestelmän jäänne portugalin kielessä

Komission vastauksessa kirjalliseen kysymykseeni E-1616/02(1) todetaan, että kaikki termiin governança (huono hallinnointi, hallinto) liittyvät kielteiset vivahteet ovat vanhan hallintojärjestelmän ajalta eikä niillä enää nykykielessä ole samaa merkitystä.

Haluaisin tuoda esiin, että vanhan hallintojärjestelmän jäänteistä on myös muita selviä esimerkkejä siteeraamiini sanakirjoihin ja henkilökohtaiseen käsitykseeni perustuvien esimerkkien lisäksi.

Komissio oli kääntänyt ranskankielisen termin gouvernance (hallitseminen; johtaminen, johto) portugalilaisella ilmauksella governança (huono hallinnointi, hallinto) 11. lokakuuta 2000 julkaisemassaan asiakirjassa Valkoinen kirja eurooppalaisesta hallintotavasta demokratian syventäminen Euroopan unionissa(2), vaikka vielä viime vuoden heinäkuussa sama termi oli Euroopan komission termitietokannassa portugaliksi boa governação (hyvä hallinnointi). Neuvoston termitietokannassa on toinen esimerkki vanhan järjestelmän jäänteistä, sillä sieltä löytyy myös termi governança, ja esimerkkinä sen käyttöympäristöstä annetaan eräs Euroopan tulevaisuutta käsittelevän valmistelukunnan työryhmä.

Eikö komissio katso näin ollen aiheelliseksi ottaa asia uudelleen esiin komission kieli- ja termiasiantuntijoiden kanssa ja ottaa huomioon myös aiemmin mainitut vanhan hallintojärjestelmän aikalaisten mielipiteet tästä asiasta eikä yrittää saada portugalin kielen sanakirjoista vastaavia henkilöitä muuttamaan termin governança merkitystä?

(1) EYVL C 92 E, 17.4.2003, s. 71.

(2) SEC(2002) 1547/7 lopullinen, 11. lokakuuta 2000.

Neil Kinnockin komission puolesta antama vastaus

(11. syyskuuta 2002)

Komissio hyväksyi lokakuussa 2000 työohjelmansa eurooppalaista hallintotapaa koskevan valkoisen kirjan laatimista varten. Parlamentin jäsenen mainitsema komission sisäinen asiakirja(1) ei ole varsinainen valkoinen kirja(2), vaan valmisteluasiakirja, jonka tarkoituksena on koota hallintoa käsittelevä ryhmä (Governance Team) ja sen kanssa yhteistyössä toimivat yksiköidenväliset ryhmät samaan organisaatiorakenteeseen. Yksi kyseisen asiakirjan erityistavoitteista oli tarkastella nimenomaan kääntämiseen ja viestintään liittyviä kysymyksiä, jotta termin governance (hallinto) kääntämiseen unionin virallisille kielille mahdollisesti liittyvät ongelmat voitaisiin tutkia perusteellisesti. Erittäin yksityiskohtaisten tutkimusten tuloksena käännösten alkuperäisiä termivalintoja muutettiin joissakin tapauksissa. Termin governance aiemmat portugalinkieliset käännökset, esimerkiksi sen kääntäminen termillä governação (huono hallinnointi, hallinto), on vaihdettu varsinaisessa valkoisessa kirjassa käytettyyn termiin. Kuten komission aiemmassa vastauksessa parlamentin jäsenen aiemmin esittämään kysymykseen(3) todetaan, lopullisessa valinnassa pyrittiin tietoisesti välttämään sellaisia termejä, jotka voitaisiin sekoittaa termiin government (julkisen vallan edustajat) tai governmental activity (julkinen toiminta).

Komissio tukee aloitteita, joiden tarkoituksena on saada aikaan vuoropuhelua komission kääntäjien ja terminologien sekä muissa toimielimissa toimivien kääntäjien ja terminologien välille. Yksi esimerkki näistä aloitteista on komission käännöspalvelun äskettäin tekemä päätös toimielintenvälisen yhteispäätöstietokannan (eCODB) perustamisesta, jotta komission kääntäjät voisivat välittää neuvostossa ja parlamentissa työskenteleville kollegoilleen termivalintojensa syyt ja saada valinnoistaan palautetta. Termin governance kääntämisestä vastannut komission käännöspalvelun monikielinen tutkimusryhmä toimi tiiviissä yhteistyössä Governance Teamin kanssa erityisellä toimeksiannolla. Muiden toimielinten edustajia ei tuossa vaiheessa voitu ottaa mukaan monikielisen ryhmän toimintaan.

Komission tavoitteena ei ollut missään vaiheessa yrittää saada portugalin kielen sanakirjoista vastaavia henkilöitä muuttamaan termin governança merkitystä. Komission aiemmassa vastauksessa mainitsemilla yhteydenotoilla Academia das Ciências de Lisboan osana toimivaan Instituto de Lexicologia e Lexicografiaan pyrittiin vahvistamaan syyt siihen, miksi termiin governança liitettiin joissakin sanakirjoissa edelleen kielteisiä mielleyhtymiä, ja tiedustelemaan kyseisen laitoksen mielipidettä termille ehdotetusta uudesta merkityksestä.

Parlamentin jäsen lienee tietoinen siitä, että komissiossa työskentelevät portugalin kielen ja muiden kielten kääntäjät joutuvat ajoittain käyttämään terminologiaa kääntymättä sellaisten kansallisten elinten tai laitosten puoleen, jotka kykenisivät löytämään tällaisiin kielellisiin kysymyksiin lopullisen sovitteluratkaisun. Tarkasteltavana olevassa tapauksessa pyrittiin kaikin keinoin vahvistamaan mahdollisimman selkeä ja osuva terminologia pyytämällä portugalilaisilta asiantuntijoilta neuvoja termiongelmiin.

(1) SEC(2000) 1547/7 lopullinen.

(2) KOM(2001) 428 lopullinen EYVL C 287, 12.10.2001.

(3) Kirjallinen kysymys E-1616/02.